ຈີນ​​ ອອກ​ຄໍາ​ສັ່ງໃຫ້ ​ລາດຕະ​ເວນ ເຂດວຸ້ນວາຍ ຂອງແຂວງ Xinjiang 24 ຊົ່ວ​ໂມງ​
ເຈົ້າ​ໜ້າ​ທີ່​ກົດໝາຍ​ຂັ້ນ​ສູງ​ສຸດ ຂອງ​ຈີນ ​ໄປຢ້ຽມຢາມ ເມືອງ Urumqi ​ ແລະ​​ສັ່ງ​ໃຫ້ ​ລາດຕ​ະ​ເວນ ​ບໍ່​ຢຸດ ຢູ່​ໃນ​ປະຊາ​ຄົມຕ່າງໆ​ຂອງ Xinjiang.
ເຈົ້າໜ້າທີ່ກົດໝາຍຂັ້ນສູງສຸດຂອງຈີນ ໄດ້ອອກຄໍາສັ່ງໃຫ້ ລາດຕະເວນ ຮັກສາຄວາມປອດໄພ ຕະຫລອດ 24 ຊົ່ວໂມງ ຢູ່ໃນເຂດ Xinjiang ທາງພາກຕາເວັນຕົກຂອງປະເທດ ໃນ ການຕອບໂຕ້ຕໍ່ການກໍ່ຄວາມຮຸນແຮງທີ່ໜັກໜ່ວງທີ່ສຸດ  ໃນ ຮອບຫລາຍປີ ຢູ່ໃນເຂດທີ່ມີຫລາຍຊົນເຜົ່າອາໄສຢູ່ປະປົນ ກັນ ແຫ່ງນັ້ນ ສື່ແຫ່ງລັດ ກ່າວວ່າ ທ່ານ Meng Jianzhu ໄດ້ໄປຢ້ຽມຢາມ Urumqi  ເມືອງຫລວງຂອງຂົງເຂດ ໃນວັນເສົາວານນີ້ ເພື່ອ ອອກຄໍາສັ່ງໃຫ້ທໍາການລາດ ຕະເວນຢ່າງບໍ່ຢຸດ ຢູ່ໃນເຂດ ປະຊາຄົມຕ່າງໆຂອງ Xinjiang ໃນ “ທຸກໆສະພາບດິນຟ້າ ອາກາດ " ຄໍາສັ່ງຂອງທ່ານ ມີຂື້ນ ສາມມື້ ຫລັງຈາກມີການກໍ່ຈະລາຈົນ ຢູ່ໃນເມືອງ Shanshan ທີ່ເຮັດໃຫ້ມີຜູ້ເສຍຊີວິດຢ່າງໜ້ອຍ 35 ຄົນ ຊຶ່ງເປັນຄວາມຮ້າຍແຮງທີ່ສຸດຢູ່ໃນຂົງເຂດ ນັບຕັ້ງແຕ່ ປີ 2009 ເວລາເກີດເຫດຈະລາຈົນ ທີ່ສົ່ງຜົນໃຫ້ປະມານ 200 ຄົນເສຍຊີວິດ ໃນການຕໍ່ສູ້ກັນ ລະຫວ່າງຊົນເຜົ່າ ຢູ່ໃນເມືອງ Urumqi ເຂດ Xinjiang ໄດ້ປະສົບັບ ຄວາມເຄັ່ງຕຶງມາເປັນເວລາຫລາຍປີ ລະຫວ່າງຊາວພື້ນເມືອງ Uighurs ຊຶ່ງສ່ວນໃຫຍ່ ນັບຖືສາສະໜາອິສລາມ ແລະຊາວຈີນເຜົ່າ ຮັນ (Han) ທີ່ເປັນຊົນກຸ່ມໃຫຍ່ນັ້ນ